INSET ตั้งเป้ารายได้ปี 64 โต 20% พร้อมประมูลงาน Data Center-อัพเกรดอุปกรณ์ 5G
INSET ตั้งเป้ารายได้ปี 64 โต 20% พร้อมประมูลงาน Data Center-อัพเกรดอุปกรณ์ 5G
INSET ตั้งเป้ารายได้ปี 64 โต 20% พร้อมประมูลงาน Data Center-อัพเกรดอุปกรณ์ 5G
21 ม.ค. 2564

นายศักดิ์บวร พุกกะณะสุต กรรมการผู้จัดการ บริษัท อินฟราเซท จำกัด (มหาชน) หรือ INSET เปิดเผยว่า บริษัทวางแผนงานในปี 64 ที่จะผลักดันรายได้ในปีนี้ให้เติบโต 15-20% จากปีก่อน โดยจะมาจาก 3 ธุรกิจหลัก ได้แก่ ธุรกิจก่อสร้างศูนย์ข้อมูลและระบบเทคโนโลยีสารสนเทศ คิดเป็นสัดส่วนรายได้ที่ 45%, ธุรกิจโครงสร้างพื้นฐานและโครงข่ายโทรคมนาคม คิดเป็นสัดส่วนรายได้ที่ 45% และที่เหลือจะเป็นงานซ่อมบำรุงและบริการ ราว 10%
สำหรับธุรกิจสร้างศูนย์ข้อมูลและระบบเทคโนโลยีสารสนเทศ (Data Center) คาดว่าปีนี้น่าจะได้รับงานเข้ามาอีกหลายโครงการ เนื่องจากการแพร่ระบาดของเชื้อไวรัสโควิด-19 ทำให้ต้องกลับมาทำงานจากที่บ้าน (WFH) มากขึ้น ส่งผลต่อความต้องการใช้คลาวด์ (Cloud) ให้เพิ่มสูงขึ้นตามไปด้วย ผู้ประกอบการหลายรายจึงได้ลงทุนขยาย Data Center กันมากขึ้น
ทั้งนี้ ในปัจจุบันบริษัทอยู่ระหว่างประมูลงานก่อสร้าง Data Center ราว 5-6 ศูนย์ คิดเป็นมูลค่าประมาณ 300-500 ล้านบาท โดยคาดหวังว่าจะได้รับงานดังกล่าว 2-3 ศูนย์ และน่าจะเห็นความชัดเจนได้ภายในครึ่งปีแรกนี้ 1-2 ศูนย์ และที่เหลือจะเป็นครึ่งปีหลัง
นอกจากนี้ บริษัทอยู่ระหว่างศึกษาการลงทุนสร้าง Data Center ของตัวเองเพื่อเปิดให้ลูกค้าเข้ามาเช่าใช้บริการ เนื่องจากต้องการเพิ่มรายได้ประจำให้มีความมั่นคงมากขึ้น จากเดิมที่เป็นผู้รับเหมาก่อสร้าง Data Center และรับรู้รายได้ครั้งเดียวหลังจบงาน แต่อย่างไรก็ตามปัจจุบันยังอยู่ในขั้นตอนพูดคุยกับลูกค้า
ส่วนธุรกิจโครงสร้างพื้นฐานและโครงข่ายโทรคมนาคม ในปีนี้ก็มองว่าจะมีงานออกมามากขึ้น โดยเฉพาะงานอัพเกรดอุปกรณ์ 5G ที่มีต่อเนื่องมาจากปีก่อน โดยในปี 63 บริษัทได้รับงานอัพเกรดอุปกรณ์ฯ มาแล้ว 1,000 เสา มูลค่า 250 ล้านบาท และล่าสุดก็ได้รับงานเข้ามาเพิ่มเติมอีก 350 เสา โดยคาดหวังปี 64 จะได้รับงานอีก 1,000-2,000 เสา มูลค่า 250-300 ล้านบาท
ขณะเดียวกัน บริษัทก็เข้าประมูลงานโครงสร้างพื้นฐานคมนาคมในส่วนของงานติดตั้งอุปกรณ์-เดินสายไฟเบอร์ออพติกให้กับรถไฟฟ้าสายสีต่างๆ โดยปัจจุบันได้เข้ายื่นประมูลไปบ้างแล้ว มูลค่าราว 30-40 ล้านบาท คาดว่าจะเห็นความชัดเจนได้ภายในไตรมาส 2/64 ถึงไตรมาส 3/64
ขณะที่งานซ่อมบำรุงและบริการ บริษัทยังมีงานในมืออยู่พอสมควร คาดว่าปีนี้ก็น่าจะมีสัดส่วนรายได้ราว 10% ของรายได้รวม
ด้านผลประกอบการในปี 63 บริษัทคาดจะเติบโตได้ตามเป้าหมายที่วางไว้ราว 10% จากปี 62 ที่มีรายได้3,846.43 ล้านบาท โดย 9 เดือนแรกมีรายได้แล้ว 2,636.45 ล้านบาท และแนวโน้มผลประกอบการในไตรมาส 4/63 ก็น่าจะเติบโตได้ตามงานที่ได้รับมา
 
 
 
 